**განმარტებითი ბარათი**

**„მაუწყებელთა ქცევის კოდექსის“ დამტკიცების თაობაზე საქართველოს კომუნიკაციების ეროვნული კომისიის 2009 წლის 12 მარტის №2 დადგენილებაში ცვლილებების შეტანის თაობაზე“ საქართველოს კომუნიკაციების ეროვნული კომისიის დადგენილების პროექტზე**

**ა) დადგენილების პროექტის მიღების მიზეზი**

2025 წლის 26 ივნისს საქართველოს პარლამენტმა მიიღო და 2025 წლის 3 ივლისიდან ამოქმედდა საქართველოს კანონების პაკეტი, რის შედეგადაც უზრუნველყოფილ იქნა საქართველოს რიგი საკანონმდებლო აქტების ტერმინოლოგიური და შინაარსობრივი ხასიათის შესაბამისობა გაეროს შეზღუდული შესაძლებლობის მქონე პირთა უფლებების კონვენციასთან. ცვლილებების შედეგად, შესაბამის საკანონმდებლო აქტებში შეიცვალა შეზღუდული შესაძლებლობის მქონე პირთა მიმართ ღირსების შემლახავი და დისკრიმინაციული ტერმინოლოგია. ამასთანავე, საქართველოს პარლამენტის ადამიანის უფლებათა დაცვისა და სამოქალაქო ინტეგრაციის კომიტეტის მიერ შესაბამის უწყებებს ეთხოვათ მათ მიერ მიღებულ სამართლებრივ აქტებში სათანადო ცვლილებების ასახვა.

საქართველოს პარლამენტის ადამიანის უფლებათა დაცვისა და სამოქალაქო ინტეგრაციის კომიტეტის წერილის დანართში მოცემულია კანონმდებლობაში არსებული ჩასანაცვლებელი დისკრიმინაციული და მისი ჩამნაცვლებელი არადისკრიმინაციული ტერმინების შესახებ ინფორმაცია. დანართის შესაბამისად, ტერმინი „მოხუცი“ არის დისკრიმინაციული ხასიათის ტერმინი, რომელიც უნდა ჩანაცვლდეს არადისკრიმინაციული ტერმინით - „ხანდაზმული“.

„მაუწყებელთა ქცევის კოდექსის“ დამტკიცების თაობაზე საქართველოს კომუნიკაციების ეროვნული კომისიის 2009 წლის 12 მარტის №2 დადგენილების (შემდგომში - მაუწყებელთა ქცევის კოდექსი) 56-ე მუხლის მე-6 პუნქტის „დ“ ქვეპუნქტში მოცემულია ტერმინი „მოხუცები“. ვინაიდან, ზემოთ დასახელებული დანართის შესაბამისად, ტერმინი „მოხუცები“ მიიჩნევა დისკრიმინაციული ხასიათის ტერმინად, ის უნდა ჩანაცვლდეს არადისკრიმინაციული ტერმინით - „ხანდაზმულები“.

ამდენად, დადგენილების პროექტის მიღების მიზეზი არის კომისიის კანონქვემდებარე აქტში - მაუწყებელთა ქცევის კოდექსში დისკრიმინაციული ტერმინის არადისკრიმინაციული ტერმინით ჩანაცვლება.

**ბ) დადგენილების პროექტის არსი და დამახასიათებელი ძირითადი ნიშნები**

დადგენილების პროექტის თანახმად, ცვლილება შევა მაუწყებელთა ქცევის კოდექსში. კერძოდ, ცვლილება იქნება ტერმინოლოგიური ხასიათის და შეეხება მხოლოდ 56-ე მუხლის მე-6 პუნქტის „დ“ ქვეპუნქტს.

ცვლილების შესაბამისად, მაუწყებელთა ქცევის კოდექსის 56-ე მუხლის მე-6 პუნქტის „დ“ ქვეპუნქტში ტერმინი „მოხუცები“ ჩანაცვლდება არადისკრიმინაციული ტერმინით „ხანდაზმულები“, ასევე, ამავე ქვეპუნქტში ტერმინს - „შეზღუდული შესაძლებლობების პირები“ დაემატება სიტყვა „მქონე“ („შეზღუდული შესაძლებლობების მქონე პირები“).

**გ) დადგენილების პროექტის საფინანსო-ეკონომიკური გაანგარიშება**

დადგენილების პროექტის მიღება არ იქონიებს გავლენას კომისიის ბიუჯეტზე.

დადგენილების პროექტის მიღება არ იქონიებს გავლენას სახელმწიფო ბიუჯეტის საშემოსავლო და ხარჯვით ნაწილებზე და არც იმ პირთა ფინანსურ მდგომარეობაზე, რომლებზეც გავრცელდება მისი მოქმედება.

**დ)  ქალისა და მამაკაცის თანასწორობის მდგომარეობაზე კანონქვემდებარე ნორმატიული აქტის პროექტის მოსალოდნელი ზეგავლენის შეფასება**

დადგენილების პროექტის მიღებით ქალისა და მამაკაცის თანასწორობის მდგომარეობაზე ზეგავლენის მოხდენა მოსალოდნელი არ არის.

**ე) ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირს და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან**

ასეთი არ არსებობს.

**ვ) დადგენილების პროექტის ავტორი და წარმდგენი**

დადგენილების პროექტის ავტორი და წარმდგენია საქართველოს კომუნიკაციების ეროვნული კომისია.